मानात (तुर्कमेनिस्तान)
मानात तुर्कमेनिस्तान की मुद्रा है। इसे एक नवंबर १९९३ को रसियन रूबल के स्थान पर ५०० रूबल = एक मानात की दर पर जारी किया गया था। मनात सौ तेनिसी से समविभाजित है। इसे संक्षिप्त तौर पर m से प्रदर्शित किया जाता है। एक जनवरी २००९ को नया मानात जारी किया गया। मनात शब्द रूसी शब्द मोनेता से लिया गया है, जिसका अर्थ सिक्का होता है। इस तरह से मानात शब्द न केवल तुर्कमेन बल्कि अजारी में भी सोवियत रूबल के लिए इस्तेमाल किया जाता था।
अफगान रुपया
अफगान रुपया, 1925 तक अफगानिस्तान की आधिकारिक मुद्रा थी। 1891 से पहले, चांदी के रुपये, तांबे के फालस और सोने की मोहर प्रचलन में थे। तीनों धातुओं के बीच कोई निश्चित विनिमय दर नहीं थी और विभिन्न क्षेत्र अपने स्वयं के सिक्के जारी किया करते थे। 1891 में, काबुली रुपये को आधार बना कर एक नई मुद्रा पेश की गई थी। रुपए को 60 पैसे, और हर पैसे को 10 दिनार में विभाजित किया गया था। जारी किए गए अन्य मुद्रावर्गों में 5 पैसे की शाही, 10 पैसे का सनार, 20 पैसे का अब्बासी, 30 पैसे का क़िरान और 10 रुपये मूल्यवर्ग का तिल्ला और बाद में अमानी शामिल थे।